Hylobatidae

Hylobatidae (Gray, 1870) sunnu na famigghia di primati di Hominoidea ca junci quattru gèniri : Hoolock, Symphalangus, Hylobates e Nomascus, cumprinnenti sìdici speci.

 Nomu 
Sta famigghia è canusciuta a liveḍḍu ntirnazziunali cu un nomu di urìggini malisiana, ca passau dû francisi e àppi comu risurtatu 'n talianu gibbone, 'n nglisi gibbon. Sicutannu sta linia, si vidi ca u talianu àvi a o chiusa, adunca 'n sicilianu avissi a èssiri gibbuni, ô plurali gibbuna.

 Carattirìstichi 
Sicuru a prima cosa chi si alluma quannu si talìa un Hylobatidae sunnu li vrazza longhi, ca ci pirmèttinu di aviri na vita arburìcula cumpleta. Sti vrazza pirmèttinu chiḍḍa ca si chiama brachiazzioni, un tipu di lucumuzzioni ntrê rami di l'àrbuli. Quannu sunnu 'n terra, stannu â dritta supra ê jammi senza usari i vrazza.

N'autra carattirìstica di stu gruppu di signi è ca nun stannu nta branchi ma nta cucchi stàbbili a furmari rapporti monugàmici. Spissu, u màsculu e a fìmmina ànnu culuri e mpigna diversi.

I vucalizzi di sti signi sunnu assai tìpici e ponnu èssiri assai forti, puru grazzi ê sacchi chi ànnu certi speci ntâ gula.

 Dieta 
Hylobatidae sunnu viggitariani e màncianu frutta di purpa. Sulu quarchi vota ponnu agghiùnciri ô menù quarchi armaleḍḍu mmirtibbratu. Unu dî frutti cchiù struduti sunnu diversi speci di ficu.

 Tassunumìa e evuluzzioni 
Hylobatidae sunnu parenti cu Homo sapiens picchì sunnu dâ stissa suprafamigghia (Hominoidea). Sicunnu dati ginètici, Hylobatidae e Hominidae si sparteru agghiri 19,25 miliuna d'anni arrè. 

Accamora si canùscinu 16 speci di sti primati:

 Famiglia Hylobatidae
 Gèniri Hoolock 
 Hoolock hoolock 
 Hoolock leuconedys 
 Gèniri Hylobates 
 Hylobates abbotti 
 Hylobates agilis 
 Hylobates albibarbis 
 Hylobates funereus 
 Hylobates klossii 
 Hylobates lar 
 Hylobates lar carpenteri 
 Hylobates lar entelloides 
 Hylobates lar lar 
 Hylobates lar vestitus 
 Hylobates lar yunnanensis 
 Hylobates moloch 
 Hylobates muelleri
 Hylobates muelleri abbotti 
 Hylobates muelleri funereus 
 Hylobates muelleri muelleri 
 Hylobates pileatus 
 Gèniri Nomascus 
 Nomascus concolor 
 Nomascus concolor concolor 
 Nomascus concolor furvogaster 
 Nomascus concolor jingdongensis 
 Nomascus concolor lu 
 Nomascus gabriellae 
 Nomascus hainanus 
 Nomascus leucogenys 
 Nomascus nasutus 
 Nomascus siki 
 Gèniri Symphalangus 
 Symphalangus syndactylus 

Certi studiusi arricanùscinu macari a Nomascus annamensis comu na speci nova discritta ntô 2010..

Gèniri fòssili:
 Gèniri Bunopithecus
 Bunopithecus sericus
 Gèniri Junzi
 Junzi imperialis

 Habitat e sarbamentu 
Tutti i speci di sta famigghia càmpanu ntê furesti pluviali dû sud-est asiàticu, unni cc'è abbunnanzia di frutta, puru siḍḍu Symphalangus syndactylus si nùtrica macari di pàmpini mpaḍḍati ca po truvari ntê furesti cchiù auti di muntagna.

Tutti e 16 li speci sunnu cunzidirati amminazzati di scumpàriri. Nomascus hainanus, ca sta nta l'ìsula cinisa di Hainan, arrisurta a speci cchiù 'n pirìculu, cu sulu 17 esimplari ancora lìbbiri.